આક્સા બીચ પર બચાવકામગીરીની જવાબદારી બજાવી રહેલા સિનિયર લાઇફગાર્ડ ૨૮ વર્ષના સ્વતેજ કોળંબકરે ‘મિડ-ડે’ને કહ્યું હતું કે ‘હું છેલ્લાં ત્રણ વર્ષથી અહીં એકમાત્ર કાયમી લાઇફગાર્ડ તરીકે તહેનાત છું. મારી સાથે અન્ય અલગ-અલગ પાળીમાં કુલ આઠ લાઇફગાર્ડસ સુધરાઈના ફાયર-બ્રિગ્રેડ વિભાગે કૉન્ટ્રૅક્ટ પર રાખ્યા છે. આક્સા બીચ દોઢ કિલોમીટર જેટલો લાંબો વિસ્તાર ધરાવે છે એને કારણે એક છેડાથી બીજા છેડા પર ધ્યાન રાખવા માટે પૂરતા પ્રમાણમાં સ્ટાફ અને સાધનો આવશ્યક છે, પરંતુ આ બીચ પર પૂરતા પ્રમાણમાં સાધનો અને પ્રાથમિક સુવિધાઓ અમને મળતાં નથી. અમારે પાણી પીવું હોય કે બાથરૂમ જવું હોય તો બાજુમાં આવેલા રિસૉર્ટમાં રિક્વેસ્ટ કરીને જવું પડે છે. બીચનો વિસ્તાર લાંબો હોવાથી ડૂબતા લોકોને બચાવવા માટે દુર્ઘટનાસ્થળે પહોંચવામાં સમયનો વ્યય થાય છે. એને કારણે અમે હાજર હોવા છતાં ડૂબનારને બચાવવા માટે સમયસર પહોંચી શકાતું નથી. આક્સા બીચ પર કાયમી ઍમ્બ્યુલન્સ, ડૉક્ટર અને પ્રાથમિક સારવાર માટેની કોઈ સુવિધા નથી. પરિણામે ડૂબતા લોકોને અમે અમારા જીવના જોખમે બચાવીએ પછી પણ તાત્કાલિક સારવારના અભાવે તેમનાં મોત થાય છે.’